KLASA: 021-01/24-01/13
URBROJ: 2177-6-02-24-19
U Kutjevu, 30. rujna 2024. 

[bookmark: _Hlk178229080]Na temelju članka 19. Zakona o lokalnoj i područnoj (regionalnoj) samoupravi („Narodne novine" broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20) i članka 37. Statuta Grada Kutjeva („Službeni glasnik Grada Kutjeva" broj 2/21), Gradsko vijeće Grada Kutjeva na 24. sjednici održanoj dana 30. rujna 2024. godine donijelo je


P R A V I L N I K
o stipendiranju studenata s područja Grada Kutjeva


Članak 1.
Ovim Pravilnikom utvrđuju se postupak i uvjeti dodjele stipendija, prava i obveze korisnika stipendija, prestanak prava i ostala pitanja koja se odnose na stipendiranje redovnih studenata od strane Grada Kutjeva.

Članak 2.
Sredstva za stipendiranje studenata osiguravaju se u proračunu Grada Kutjeva.
Odluku o ukupnom broju stipendija i visini mjesečne stipendije za studente, za svaku akademsku godinu donosi Gradonačelnik Grada Kutjeva, sukladno osiguranim sredstvima.
Stipendija se dodjeljuje studentima za jednu školsku, odnosno akademsku godinu i isplaćuje za 10 mjeseci do 15. u mjesecu za tekuću akademsku godinu. Stipendija se isplaćuje za mjesece listopad, studeni, prosinac, siječanj, veljača, ožujak, travanj, svibanj, lipanj, srpanj.

Članak 3.
Stipendije se dodjeljuju temeljem javnog poziva koji se objavljuje na internetskoj stranici Grada Kutjeva.
Postupak dodjele stipendija provodi povjerenstvo od 3 člana koje imenuje Gradonačelnik.
Povjerenstvo predlaže odluku Gradonačelniku u skladu s ovim Pravilnikom.

Članak 4.
Pravo na stipendiju u akademskoj godini za koju se objavljuje javni poziv imaju redovni studenti sveučilišta, veleučilišta i visokih škola u Republici Hrvatskoj, koji su državljani Republike Hrvatske s prebivalištem na području Grada Kutjeva.
Osim u smislu propisa o znanosti i visokom obrazovanju, studenti u smislu ovog Pravilnika mogu biti osobe do navršene 26 godine života, a ispunjavaju postavljene uvjete.
Da bi ostvarili pravo na stipendiju studenti u akademskoj godini za koju se objavljuje javni poziv za ostvarivanje prava na stipendiju moraju biti redovno upisani u višu godinu studija (viši semestar) u odnosu na prošlu akademsku godinu.

Članak 5.
Pravo na stipendiju ne mogu ostvariti:
· studenti koji ponavljaju godinu,
· studenti koji su ostvarili pravo na stipendiju od Grada Kutjeva, a nisu izvršili ugovorne obveze,
· izvanredni studenti.

Članak 6.
Javni poziv za dodjelu stipendije sadrži:
- naziv tijela koje raspisuje javni poziv,
- broj i visinu stipendije,
- akademsku godinu za koju se raspisuje,
- popis dokumenata koje je potrebno priložiti prijavi,
- rok za podnošenje prijava,
- druge podatke značajne za postupak.

Članak 7.
Zahtjev za dodjelu stipendije podnosi se putem sustava e-Prijave.
Uz prijavu je potrebno priložiti:
1. prijavu za dodjelu stipendije,
2. presliku osobne iskaznice,
3. potvrdu sveučilišta, veleučilišta ili visoke škole o upisu, odnosno za studente viših godina studija potvrdu o upisu u višu godinu studija,
4. studenti prve godine studija svjedodžbe od sva četiri razreda srednje škole i završnog ispita, 
5. izjavu ovjerenu kod javnog bilježnika da nije korisnik neke druge stipendije ili potpore za stipendiranje,
6. potvrdu nadležne ispostave Porezne uprave o mjesečnim primanjima članova zajedničkog kućanstva za sve članove kućanstva starije od 15 godina (plaća, mirovina, obiteljska mirovina, alimentacija, stalna socijalna pomoć, isplaćene naknade plaće za bolovanje te rodiljne i roditeljske naknade u slučaju nezaposlenosti), ne starije do 30 dana od dana podnošenja prijave,
7. izjavu o sastavu kućanstva (obiteljskom statusu),
8. uvjerenje nadležnog ureda za obranu o statusu hrvatskog branitelja iz Domovinskog rata.

Članak 8.
Upravni odjel za opće i pravne poslove, financije, gospodarstvo i društvene djelatnosti Grada Kutjeva prima prijave za javni poziv.
Povjerenstvo za dodjelu stipendija provodi stručnu obradu i izrađuje prijedlog odluku o dodjeli stipendija. Odluku o dodjeli stipendija donosi Gradonačelnik. 
Na odluku Povjerenstva o dodjeli stipendije podnositelj može uložiti žalbu u roku 8 dana od dana objave odluke na oglasnoj ploči i web stranici Grada Kutjeva.
Po rješavanju žalbi pristupa se sklapanju Ugovora o stipendiranju.
Ugovor o stipendiranju s korisnikom stipendije sklapa Gradonačelnik.

Članak 9.
Kriteriji za pravo prvenstva za dodjelu stipendije su:
· materijalni (socijalni) status,
· uspjeh koji student, odnosno učenik postigao u prethodnoj studentskoj odnosno školskoj godini.

Članak 10.
Studentima slabijeg socijalnog stanja smatraju se kandidati čiji prosjek dohotka po članu zajedničkog kućanstva ne prelazi 300,00 EUR u tromjesečju koji prethodi podnošenju prijave za stipendiju.
Kao prihod kućanstva ne ubraja se: doplatak za djecu, naknada na ime tjelesnog oštećenja, zajamčena minimalna novčana naknada i naknada za njegu i pomoć.

Bodovanje po osnovi materijalnog/socijalnog statusa:
Prosječni dohodak po članu kućanstva:
	- do 100,00 EUR		55 bodova
	- 100,01 – 140,00 EUR		45 bodova
	- 140,01 – 180,00 EUR		35 bodova
	- 180,01 – 220,00 EUR		25 bodova
	- 220,01 – 260,00 EUR		15 bodova
	- 260,01 – 300,00 EUR		  5 bodova	
Ostali socijalni uvjeti:
- student bez oba roditelja				15 bodova
- student bez jednog roditelja	 			10 bodova
- obitelj s dva studenta		  			10 bodova
- obitelj s tri i više studenata				15 bodova
- student čiji je roditelj bio sudionik Domovinskog rata	10 bodova
Bodovanje po osnovi općeg uspjeha studenata odnosno učenika u prethodnoj akademskoj odnosno školskoj godini:
Prosjek ocjena:
- 4,71 - 5,00	65 bodova
	- 4,51 - 4,70	55 bodova
	- 4,31 - 4,50	45 bodova
	- 4,11 - 4,30	35 bodova
	- 3,91 - 4,10	25 bodova
	- 3,71 - 3,90	15 bodova
	- 3,50 - 3,70	  5 bodova
- 3,49 i niže	  0 bodova
Temeljem pojedinačnog zbroja bodova utvrđuje se rang lista kandidata za stipendiranje.
	
Članak 11.
Dodijeljena stipendija je nepovratna ukoliko ugovorna strana ispuni ugovorne obveze.
Korisnik stipendije primat će stipendiju za redovito školovanje do dana diplomiranja, a najduže 6 mjeseci od završetka predavanja posljednjeg semestra.
Korisnik stipendije dužan je u roku 15 dana od dana diplomiranja dostaviti uvjerenje o diplomiranju i odjaviti stipendiju.
Korisnik stipendije može ostvariti pravo na mirovanje u isplati stipendije ukoliko ne upiše studijsku godinu iz opravdanih razloga (bolest, gubitak roditelja, kao i drugi opravdani razlozi).
Za vrijeme mirovanja stipendija se ne isplaćuje. Ponovno pravo na isplatu stipendije stječe se upisom u višu godinu studija što se dokazuje uvjerenjem o upisu.
O postojanju okolnosti iz prethodnog stavka odlučuje Povjerenstvo za dodjelu stipendije, na zahtjev korisnika stipendije uz predočenje dokaza o opravdanosti zahtjeva.

Članak 12.
Ukoliko korisnik stipendije prekrši ugovorom preuzete obveze davatelj stipendije ima pravo jednostrano raskinuti Ugovor, a isplaćeni iznos stipendije student mora vratiti na način kako to odredi davatelj stipendije.

Članak 13.
Korisnik stipendije gubi pravo na istu u slučaju:
1. ako tokom školske godine prekine školovanje,
2. ako promjeni mjesto prebivališta izvan područja Grada Kutjeva.
O okolnostima iz stavka 1. Ovog članka korisnik stipendije dužan je obavijestiti Upravni odjel za opće i pravne poslove, financije, gospodarstvo i društvene djelatnosti Grada Kutjeva u roku od 15 dana od nastanka okolnosti.

Članak 14.
Korisnik stipendije dužan je o završetku studija obavijestiti Upravni odjel za opće i pravne poslove, financije, gospodarstvo i društvene djelatnosti Grada Kutjeva u roku od 15 dana.

Članak 15.
Korisnik stipendije obavezan je vratiti primljeni iznos u slučaju da prekine studije i to samo za onu godinu koju nije završio u predviđenom roku propisanom Zakonom, odnosno aktom visokoškolske ustanove, u vremenu dvostruko kraćem od vremena korištenja stipendije.

Članak 16.
Ovaj pravilnik stupa na snagu osmog dana od dana objave u „Službenom glasniku Grada Kutjeva“.


GRADSKO VIJEĆE GRADA KUTJEVA
 
										   PREDSJEDNIK
									                Branko Vido, v. r.

